text: Els actes de l'Hospitalet i Vandellòs per Sant Jordi | Reusdigital.cat diari de Reus. Notícies i actualitat del Camp de Tarragona
  18 d'Abril de 2013, per
  Les sardanes acompanyaran el Sant Jordi al poble
  L'Hospitalet de l'Infant i Vandellòs es mobilitzen per la Diada de Sant Jordi amb una sèrie d'actes previs a la jornada dels llibres i les roses. Enguany, a més, les activitats de Sant Jordi s'emmarquen dins de les XXIV Jornades Culturals de Vandellòs, que organitza el Centre Cultural, Esportiu i Recreatiu de Vandellòs, amb el patrocini de l'Ajuntament de Vandellòs i l'Hospitalet de l'Infant i la col·laboració de la Diputació de Tarragona.
  A l'Hospitalet, els actes comencen aquest dissabte a les 6 de la tarda amb el lliurament de premis del Concurs de Sant Jordi de l'Ampa Llastres. L'activitat tindrà lloc a la sala d'Exposicions Infant Pere i compta amb la col·laboració de l'Escola Mestral i Biblioteca Infant Pere. Diumenge, també a les 6, s'oferirà el concert de Primavera de la Coral Arsis, amb la coral convidada The Issel's Singers de Tarragona. Un esdeveniment que acollirà el Teatre Auditori del Centre Cultural Infant Pere.
  Pel dia de Sant Jordi, la tradicional venda de llibres i roses anirà acompanyada per les sardanes de la Cobla Principal de Tarragona, a la plaça Catalunya de la vila. Els actes es perllongaran més enllà de Sant Jordi, el dia 24, amb el teatre escolar 'Circ Confetti' al Centre Cultural Infant Pere, a tres quarts d'11 del matí.
  A Vandellòs, els actes programats tindran lloc aquest diumenge. A dos quarts de 12 del migdia, una cercavila infantil amb la Colla de Diables s'endurà el protagonisme i, tot seguit, tindrà lloc una ballada de sardanes a càrrec de la cobla Miranfont, a la plaça Gil Vernet. El mateix dia, a les 8 del vespre, es farà el recital de poesia 'L'aigua i la literatura catalana', a l'auditori de Vandellòs.